לינאס קלייזה

לינאס קלייזה (בליטאית: Linas Kleiza; נולד ב-3 בינואר 1985 בקאונס, ליטא הסובייטית) הוא כדורסלן עבר ליטאי ששיחק בעמדות הסמול פורוורד והפאוור פורוורד. קלייזה החל את דרכו בכדורסל בנבחרת בית הספר מונטרוס כריסטיאן, אותה הוביל בליגת בתי הספר הליטאית ואף נבחר לבוגר (כיתה י"ב) המצטיין של השנה בשנת 2003. עם סיום לימודיו, זומן לסגל נבחרת הנוער של ליטא לקראת אליפות העולם 2003, שנערכה אותה השנה בסלוניקי. בטורניר עצמו הצטיין קלייזה והוביל את ליטא לראשונה בהיסטוריה לגמר הטורניר, בו הובסה על ידי אוסטרליה 92–126. קלייזה, שקלע בשמונה המשחקים בהם שותף 29.1 נקודות למשחק זכה בתואר מלך הסלים של האליפות. לאחר הצלחתו הרבה בנבחרת התקבל קלייזה לאוניברסיטת מיזורי וכבר בעונתו הראשונה במכללות התבסס כפורוורד מוביל והעמיד ממוצעים של 11.1 נקודות ו-8.4 כדורים חוזרים. ביולי 2004 זומן לסגל נבחרת העתודה של ליטא לקראת אליפות אירופה, בה הוביל שוב את הנבחרת לשלבי הגמר של הטורניר, אך גם הפעם הובסה ליטא דווקא ברגע המכריע וזכתה רק במדליית הארד. קלייזה שסיים את האליפות עם 17.5 ו-5 כדורים חוזרים בממוצע למשחק, נבחר לחמישיית הטורניר. גם לאחר שחזר למיזורי לעונתו השנייה בקולג', המשיך להציג את יכולת מצוינת ועם ממוצעים של 29.5 נקודות ו-9 כדורים חוזרים למשחק, זכה בכל התארים של טורניר האול-ביג 12 לשנת 2005. לאחר שנותיו המוצלחות בקולג' ובנבחרת ליטא, נרשם קלייזה לדראפט ה-NBA לשנת 2005 ונבחר במקום ה-27 על ידי פורטלנד טרייל בלייזרס, ממנה הועבר בעסקה מידית לדנוור נאגטס שבתמורה העבירו לפורטלנד את ג'רט ג'ק. כרוקי, מיעט קלייזה לקבל דקות משחק וב-61 משחקים בהם שותף, קלע רק 3.5 נקודות והוריד 1.9 ריבאונדים ב-8.5 דקות למשחק בלבד. בעונה שלאחר מכן, הכפיל את ממוצעיו ועלה ל-7.6 נקודות ו-3.4 ריבאונדים, אך עדיין לא הרשים במשחקו. בעונת 2007/2008 הפגין שיפור ניכר ביכולתו והפך לשחקן מחליף משמעותי בקבוצה. את העונה הסדירה סיים עם ממוצעים של 11.1 נקודות, 4.2 כדורים חוזרים ו-1.2 אסיסטים ובפלייאוף עלה ל-14 נקודות ו-6.5 כדורים חוזרים למשחק. משחק השיא שלו בעונה זו ובקריירה כולה, היה ב-17 בינואר 2008, במשחקה של דנוור נגד יוטה ג'אז, משחק בו קלע 41 נקודות והוריד 9 כדורים חוזרים והוביל את קבוצתו לניצחון 120-109. בעונת 2008/2009, חלה שוב ירידה ביכולתו וממוצעיו ירדו בהתאם ל-10 נקודות ו-4 כדורים חוזרים למשחק בעונה הסדירה ו-7 נקודות ו-3.2 כדורים חוזרים בפלייאוף ועל אף הגעתה של דנוור לגמר המערב, לא היה גורם משמעותי בקבוצה. לאחר עונה זו עזב את הנאגטס וה-NBA ויצא לאירופה. באוגוסט 2009 חתם קלייזה על חוזה לשנתיים בשווי 8.6 מיליון אירו בקבוצת אולימפיאקוס היוונית. ביולי 2010 חתם קלייזה, כ'שחקן חופשי מוגבל' בטורונטו ראפטורס מליגת ה-NBA על חוזה ל-4 שנים בשווי 18.8 מיליון דולר. לאחר שבוע הודיעו הדנוור נאגטס שלא ישוו את הצעת החוזה של הטורונטו ראפטורס. ביולי 2013 חתם קלייזה לשנתיים במועדון היורוליג הטורקי פנרבחצ'ה אולקר. עם זאת, בסיום עונתו הראשונה בקבוצה, הסכימו הצדדים על התרת החוזה. ביולי 2014 חתם קלייזה לעונה במילאנו האיטלקית. קלייזה שיחק גם בנבחרת ליטא, אותה הוביל למקום השביעי באליפות העולם 2006, לזכייה במדליית הארד באליפות אירופה 2007, למקום הרביעי באולימפיאדת בייג'ינג 2008 ולמקום ה-11 באליפות אירופה 2009. נכון ל-18 באפריל 2013: בשל שביתת שחקנים ב-NBA התקיימו בעונת 2011/2012 66 משחקים בלבד מדיה וקבצים בנושא לינאס קלייזה בוויקישיתוף פרופיל, באתר Basketball-Reference פרופיל, באתר Sports-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר היורוליג דף השחקן של קלייזה באתר ה-NBA דף הפרופיל של קלייזה באתר היורוליג דף השחקן של קלייזה באתר הליגה היוונית סטטיסטיקות של קלייזה באתר Basketball-Reference.com ביוגרפיה באתר הרשמי של קלייזה ליטא נגד סלובניה, חצי גמר אליפות אירופה עד גיל 20, טבלת תוצאות, אתר פיב"א אירופה דף הפרופיל של קלייזה, אתר פיב"א אירופה דנוור נאגטס נגד יוטה ג'אז, 17.01.08, טבלת תוצאות, אתר Basketball-Reference.com Kleiza leaving Nuggets for Greece, פורסם ב-10 באוגוסט 2009 באתר YAHOO! SPORTS הנאגטס לא משווים את הצעת החוזה של טורונטו לקלייזה, פורסם ב-16 ביולי 2010